b'\n_START_ARTICLE_\nVeriga (Fin\xc5\xbegar)\n_START_SECTION_\nVsebina\n_START_PARAGRAPH_\n1. dejanje: Micka in Janez se imata rada, a Micka se kuja: Janez \xc5\xa1e ni rekel odlo\xc4\x8dilne besede, \xc4\x8deprav ju \xc5\xbee vsi gledajo kot zaro\xc4\x8denca. Vtem prinese o\xc4\x8de Marko domov verigo, ki jo \xc5\xbee dolgo pogre\xc5\xa1al, na\xc5\xa1el da jo je bil pri sosedovem vozu. Janez se vznemiri in gre klicat o\xc4\x8deta. Ko Meja\xc4\x8d pride, se soseda zbesnita, iz besed nastane prepir, medsebojne obto\xc5\xbebe, gro\xc5\xbenje s sodi\xc5\xa1\xc4\x8dem ... Ve\xc4\x8dina, zlasti ded Primo\xc5\xbe, ju miri, Drnolec pa s strupeno besedo \xc5\xa1e priliva olje na ogenj. Soseda se v jezi razideta, Primo\xc5\xbe je globoko nesre\xc4\x8den: za\xc4\x8del se je greh, ki bo rodil greh ..._NEWLINE_2. dejanje: Spor se \xc5\xa1iri in poglablja, zaradi njega trpita obe dru\xc5\xbeini in vsa vas. Micka razmi\xc5\xa1lja, da bi \xc5\xa1la slu\xc5\xbeit, blagruje Aleno, ki je tik pred poroko in \xc4\x8dezvse sre\xc4\x8dna. - Drnolec kot me\xc5\xa1etar pripelje na oglede Bolte\xc5\xbearja, ki ni Micki niti malo v\xc5\xa1e\xc4\x8d. Med pogovorom pride Alena povedat, da so ubili njihovega petelina. Marko takoj obdol\xc5\xbei Meja\xc4\x8da in spor med sosedoma se razplamti z novo silo. Vsi razen Drnolca mirijo, radi bi dosegli spravo, saj \xc5\xbeivljenje postaja pravi pekel. Ko je Marko \xc5\xbee skoraj mehak, prinese biri\xc4\x8d povabilo na sodnijo: Meja\xc4\x8d ga to\xc5\xbei za tatvino. Sprava pade v vodo, Janez, ki misli, da je Micka pristala na Bolte\xc5\xbearjevo snubitev, besen odide, Marko pa se s sekiro spravi na sosedovo hru\xc5\xa1ko, ki moli veje na njegovo zemljo._NEWLINE_3. dejanje: V Meja\xc4\x8devi hi\xc5\xa1i je vse narobe, Liza je nesre\xc4\x8dna, Janez je za\xc4\x8del piti. Tudi pri Marku ni ni\xc4\x8d druga\xc4\x8de, vse je\xc2\xa0\xc2\xbbzastrupljeno\xc2\xab. Micka no\xc4\x8de Bolte\xc5\xbearja, prepira se z o\xc4\x8detom in ko ji ta poka\xc5\xbee vrata, sklene, da gre \xc5\xa1e isti dan slu\xc5\xbeit. Ded ji brani, a Micka v svoji trmi in ponosu no\xc4\x8de ni\xc4\x8d sli\xc5\xa1ati. Obupani ded sklene, da bo verigo, to ka\xc4\x8do, ki vse zastruplja, vrgel v karnico in tako pokopal greh. - Na poti od doma se Micka sre\xc4\x8da z Janezom. Iz njenih besed Janez spozna, da ga ima \xc5\xa1e zmeraj rada, odlo\xc4\x8di se, da bo \xc5\xa1el za njo v svet, \xc4\x8de ne bo \xc5\xa1lo druga\xc4\x8de. Medtem Primo\xc5\xbe s trudom privle\xc4\x8de nesre\xc4\x8dno verigo. Meja\xc4\x8d, ki ga je bil na skrivaj opazoval, mu ho\xc4\x8de braniti, ded pa v paniki s tako sili za\xc5\xbeene verigo v vodo, da tudi sam pade za njo. Vsi hitijo re\xc5\xa1evat, Janez brez pomisleka sko\xc4\x8di v vodo in potegne deda na suho - mrtvega. Ob truplu blagega star\xc4\x8dka se vsi zavedo svoje krivde, obide jih kes in soseda si se\xc5\xbeeta v roko.'